b'\n_START_ARTICLE_\nGalat\xc5\xa1\xc4\x8dina\n_START_SECTION_\nZna\xc4\x8dilnosti\n_START_PARAGRAPH_\nGalat\xc5\xa1\xc4\x8dina pripada podskupini celinskih keltskih jezikov. Izpri\xc4\x8dana je zgolj v obliki glos (citatnih besed) ter osebnih, krajevnih in etni\xc4\x8dnih imen, ki so jih dokumentirali klasi\xc4\x8dni gr\xc5\xa1ki pisci in ki razodevajo keltski izvor: primera sta ime ljudstva Tectosages in krajevno ime Drunemeton (Russell 1995: 3)._NEWLINE_Ker je jezikovno gradivo galat\xc5\xa1\xc4\x8dine zapisano v gr\xc5\xa1ki pisavi in v delno helenizirani obliki, njegove glasoslovne in oblikoslovne poteze niso vselej jasne, prevladuje pa mnenje, da galat\xc5\xa1\xc4\x8dina ka\xc5\xbee podobne razvojne poteze kot gal\xc5\xa1\xc4\x8dina. Celo Sveti Hieronim v 4. stoletju poro\xc4\x8da, da ga galatski jezik spominja na galsko nare\xc4\x8dje ljudstva Treverov v dana\xc5\xa1njem nem\xc5\xa1kem Porenju (Ball in Fife 1993: 4, 46-47).'